คลังสั่งชะลอบ้าน2ล้านดอก0%
คลัง ชะลอแผนขยายหลักเกณฑ์บ้านหลังแรก 0% ในราคา 2 ล้านบาทออกไปก่อน สั่งศึกษาวิธียากกว่าให้คนมา “ร่วมลงทุนบ้าน” กับ ธอส.เหมือนผู้ดีอังกฤษ
7 เม.ย. 2555

คลัง ชะลอแผนขยายหลักเกณฑ์บ้านหลังแรก 0% ในราคา 2 ล้านบาทออกไปก่อน สั่งศึกษาวิธียากกว่าให้คนมา “ร่วมลงทุนบ้าน” กับ ธอส.เหมือนผู้ดีอังกฤษ
นายวิรุฬ เตชะไพบูลย์ รมช.คลัง ในฐานะกำกับดูแลสถาบันการเงินเฉพาะกิจของรัฐ เปิดเผยว่า ขณะนี้สั่งการให้ธนาคารอาคารสงเคราะห์ (ธอส.) ชะลอแผนการขยายหลักเกณฑ์โครงการบ้านหลังแรกดอกเบี้ย 0% เป็นเวลา 3 ปีให้กับบ้านราคาหลังละ 2 ล้านบาทออกไปก่อน และให้ศึกษาแนวทางการร่วมลงทุนระหว่างผู้ซื้อกับผู้ปล่อยกู้เหมือนกับการดำเนินงานของธนาคารอิสลามในประเทศอังกฤษ
รูปแบบการร่วมทุนนั้น จะเปิดให้ผู้ที่ต้องการอยากมีบ้านที่อยู่อาศัยมาร่วมลงทุนกับธนาคารในการเป็นเจ้าของบ้าน 1 หลัง โดยธนาคารคิดค่าบริการเป็นเงินก้อนจากราคาบ้านตั้งแต่ตอนแรก เช่น บ้าน 3 ล้านบาท จะคิดค่าบริการ 5 แสนบาท ซึ่งค่าบริการก็เปรียบได้กับดอกเบี้ยที่ลูกค้าต้องจ่ายรวมในราคาบ้านเป็น 3.5 ล้านบาท ซึ่งผู้ซื้อจะต้องนำเงินมาจ่ายค่าบริการและทยอยซื้อคืน หากต้องการบ้านเป็นกรรมสิทธิ์ของตัวเองแต่เพียงผู้เดียว เพื่อขยายฐานราคาบ้านออกไปให้เพิ่มขึ้นและลดความเสี่ยงของธนาคาร
นายวิรุฬ กล่าวว่า ขณะนี้ได้มอบให้สำนักงานเศรษฐกิจการคลัง (สศค.) ช่วยศึกษาเปรียบเทียบว่า การขยายหลักเกณฑ์บ้านหลังแรกเป็น 2 ล้านบาท กับรูปแบบการร่วมลงทุนอะไรจะช่วยกระตุ้นเศรษฐกิจได้มากกว่ากัน ซึ่งการร่วมลงทุนนั้นจะดีสำหรับผู้ที่เพิ่งเริ่มตั้งตัวที่ไม่ต้องมาจ่ายดอกเบี้ยแพงในช่วงปีแรกๆ และสามารถซื้อบ้านคืนได้ในทุกเวลา แต่ถ้าเป็นการกู้เงินธนาคารจะกำหนดเวลาห้ามจ่ายชำระเงินกู้ทั้งหมดในกี่ปี วิธีการร่วมลงทุนจึงช่วยลดภาระของผู้ที่อยากมีบ้านลงมาระดับหนึ่ง
รมช.คลัง กล่าวว่า แนวทางการร่วมลงทุนบ้านนั้นจะไม่กำหนดเฉพาะให้ดำเนินการแค่ ธอส. ถ้าผลการศึกษาออกมาดีจะให้ธนาคารรัฐอื่นๆ ทั้งธนาคารอิสลามแห่งประเทศไทย (ไอแบงก์) ธนาคารออมสิน มาร่วมโครงการนี้ด้วย ดังนั้นการขยายหลักเกณฑ์บ้านหลังแรก ที่เดิมทีตั้งใจจะเสนอให้คณะรัฐมนตรี (ครม.) พิจารณาในเดือน เม.ย.นี้ คงจะต้องชะลอไปก่อน 
“เงื่อนไขต่างๆ ในการร่วมลงทุนนั้น คงต้องรอให้การศึกษาแล้วเสร็จ ก่อนธนาคารที่จะดำเนินโครงการนี้ จะกำหนดว่าต้องถือหุ้นร่วมกันกี่ปี อัตราค่าบริการจะต้องเป็นเท่าใด โดยให้นำโมเดลของธนาคารอิสลามของอังกฤษมาปรับใช้ในไทย” นายวิรุฬ กล่าวในตอนท้าย